METODE U PSIHOLOGIJI


Definicija nauke kao primene naučnog metoda na rešive probleme, iako neprecizna, ističe dve stvari nužne za određenje svake naučne discipline – šta izučava (predmet) i kako to čini (metod). Nauke, naučne discipline ili oblasti, pre svega, razlikuju se po predmetu, a u nekoj meri
 i s obzirom na metode izučavanja. U suštini, naučni metod predstavlja pokušaj objektivnog i preciznog opisivanja neke pojave od interesa, utvrđivanje relacija date i drugih pojava ili uslova, a sve to upotrebom posmatranja i eksperimentisanja, osnovnih istraživačkih sredstava svake nauke. U različitim naučnim disciplinama ili oblastima ove dve osnovne metode mogu biti više ili manje specifične, odnosno modifikovane tako da što je moguće više odgovaraju konkretnom predmetu istraživanja.   


Predmet i metod kao osnovna obeležja nauke nisu međusobno nezavisni. Određenje nekog predmeta istraživanja ukazuje i na postupke koji se koriste. Na primer, u izučavanju procesa svesti nužno se koriste introspektivne metode, dok je u izučavanju nesvesnih procesa njihova upotreba besmislena. Slično i preferencija određenog metoda implicira predmet istraživanja koji mu je dostupan Na primer, uverenje strukturalista da je klasična eksperimentalna introspekcija jedini naučni metod nužno je isključila više kognitivne procese iz domena psihologije, odnosno predmet psihologije, po strukturalistima, ostaje ograničen na izučavanje prostih elemenata svesti.
Ova međuzavisnost predmeta istraživanja i istraživačkih metoda jasno je vidljiva u istoriji psihologije. Početno određenje psihologije kao empirijske i eksperimentalne nauke o pojavama i procesima svesti sugeriše upotrebu eksperimentalne introspekcije; potreba izučavanja viših kognitivnih procesa – mišljenja, nameće reviziju metode u obliku sistematske eksperimentalne introspekcije; kritika atomističnosti strukturalističkog pristupa vodi razvoju geštalt psihologije, ali i fenomenološke metode; shvatanje da je naučno objektivno samo ono što u isto vreme više različitih posmatrača može registrovati ograničava metode u psihologiji na objektivno posmatranje i eksperiment, a pošto je ovim metodama dostupno samo ponašanje to se i psihologija definiše kao nauka o ponašanju (bihejviorizam); upoznavanje sa značajem nesvesnih procesa u psihičkom funkcionisanju stvara potrebu za iznalaženjem novih metoda kojima bi ono bilo dostupno (projektivne tehnike) itd.


Kao i u svim drugim naukama i u psihologiji se koriste, u suštini, dve osnovne metode – posmatranje i eksperiment. No, s obzirom da se, po danas prevladavajućem shvatanju, predmet psihologije eklektički određuje kao psihička aktivnost (što uključuje svesne pojave i procese, nesvesne procese i ponašanje), istraživačke metode su, vodeći računa o tome kako (posmatranjem ili eksperimentisanjem) i šta (svesni procesi ili ponašanje) se izučava, klasifikovane na različite načine
.           

Prosto prirodno samoposmatranje


Prosta prirodna introspekcija je najstariji psihološki istraživački postupak čija se upotreba vezuje za predistoriju psihologije, a koji se danas koristi isključivo u izučavanju čisto subjektivnih pojava psihičke aktivnosti (npr. sadržaja snova) koji nisu dostupni drugim metodama. Metoda je zasnovana na prirodnoj sposobnosti čoveka da uočava ono što je (ili češće, što je bilo) trenutni sadržaj njegove svesti i poznata je od davnina, ali se njena sistematska upotreba u izučavanju sadržaja svesti vezuje za de Montenja, a usavršavanje za Džona Loka (engleski empirizam) i njegove naslednike.


Metoda je bila izložena brojnim kritikama. Tako Ogist Kont smatra da je neprihvatljiv postupak u kome su subjekat (posmatrač) i objekat posmatranja neodvojivi, a Imanuel Kant da usmeravanje pažnje na određeni svesni doživljaj nužno dovodi do njegovog remećenja. Na ova dva prigovora, međutim, moguće je relativno lako odgovoriti. Naime (za Konta), svako posmatranje je posmatranje sopstvenih doživljaja, npr. posmatranje ovog papira se ni po čemu ne razlikuje od samoposmatranja, jer predmeti objektivnog sveta nisu materijalno prisutni u svesti, već delujući na naša čula izazivaju određene fiziološke i posledično psihičke promene, odnosno promene u svesti; dakle sve što posmatramo kada posmatramo papir je njegov "odraz" u našoj svesti. Takođe (za Kanta), introspekcija straha ili dosade (emocija ili pažnje) možda nije moguća
, ali se primedba ne može uzeti generalno, jer je čitav niz psihičkih pojava (posebno, prosti čulni utisci) dostupan samoposmatranju bez značajnog remećenja procesa, a, osim toga, posebnim uvežbavanjem posmatrača (Tičener), brzim pomeranjem pažnje (Majers), neposrednom retrospekcijom i, naročito, retrospekcijom na osnovu perzistencije moguće je posmatrati pojavu bez remećenja njenog toka.


Ipak, izvesni problemi u primeni ove metode svakako postoje. To su: subjektivnost – svako samoposmatranje je posmatranje subjektivnih doživljaja, (odgovor na ovu poteškoću bilo bi postizanje intersubjektivne saglasnosti); ograničenost – neprimenjivost na sve psihičke pojave i procese (odgovor se svodi na neprimenjivanje samoposmatranja na procese koji su nedostupni introspekciji), neadekvatnost – opis doživljaja nužno podrazumeva interpretaciju i tumačenje, nesvesne analogije i slično, što "prlja" deskripciju same pojave ili procesa svesti (odgovor na ovu poteškoću vezan je za postizanje intersubjektivne saglasnosti i uvežbavanje subjekata), nepotpunost – psihički procesi su kratkotrajne, nestalne i složene prirode i kao takvi teško opažljivi i opisivi (jedini odgovor je manipulacija postupkom tako da opažanje bude vremenski ograničeno i precizno usmereno), te jezik – opažene doživljaje teško je verbalizovati (odgovor je u indikativnosti nasuprot deskriptivnosti)

Kontrolisano prirodno samoposmatranje


Metoda kontrolisanog prirodnog samoposmatranja nastaje kao pokušaj da se rezultati prostog prirodnog samoposmatranja generalizuju tj. uopšte, što je moguće na osnovu prikupljanja podataka od većeg broja (samo)posmatrača. U okviru kontrolisane prirodne introspekcije razlikuju se metoda spontanih ili slobodnih iskaza i metoda namenskih iskaza.


Metoda spontanih iskaza uključuje autobiografije, biografije, dnevnike, korespondenciju, ali i poeziju, romaneskne prikaze, novele, odnosno, beletristiku. Osnovni problem vezan za ovaj postupak je tendencioznost, tj. želja da se ostavi utisak ili prikaže u poželjnom svetlu, ali i činjenica da je istraživaču dostupna samo interpretacija doživljaja koja nije nužno identična samom doživljaju. Danas se ova metoda koristi gotovo isključivo u studijama slučaja.

Metoda namenskih iskaza je manje poznato ime za dobro poznate načine prikupljanja podataka o psihičkim doživljajima, stavovima, motivima i sl. većeg broja ljudi u pismenom (indirektnom) ili usmenom (direktnom) vidu, odnosno anketom ili intervjuom. Primena ankete podrazumeva prethodnu analizu pojave koja se istražuje i njeno raščlanjenje na pitanja koja se postavljaju većem broju ispitanika, a čiji se odgovori, odgovarajućim postupcima kvantifikuju i mere. Osnovni problemi u primeni ove metode vezani su za konstrukciju pitanja (uproštavanje pojave, sugestibilnost, nejasnoća i sl.), publiku tj, ispitanike (nesklonost introspekciji, neadekvatno uzorkovanje i sl.). Delom, ovo se može "popraviti" primenom intervjua. U slučaju intervjua, obično postoji veća mogućnost izbora ispitanika, mogućnost razjašnjenja nejasnih pitanja, postavljanje dopunskih i dodatnih pitanja, mogućnost posmatranja ponašanja i slično. S druge strane, intervju podrazumeva manji broj ispitanih individua i veću opasnost od sugestibilnosti.

Ograničeno psihofizičko samoposmatranje


Naziva se još i: metoda impresije, klasična introspekcija, eksperimentalna introspekcija, analitička introspekcija. Veliki broj naziva ovog postupka ukazuje na širinu primene, ne u smislu predmeta istraživanja, već broja istraživača iz različitih oblasti psihologije koji su je koristili. Tako psihofizička – upućuje na Fehnera
, impresija – na ograničenost na samoposmatranje utiska (obično čulnog, ali i estetskog), klasična – na strukturalističku psihologiju (a odatle se "vuku" i analitičnost i eksperimentalnost). Osnovne karakteristike postupka su eksperimentalnost, ograničenost, analitičnost i indikativnost, dakle, karakteristike koje uspešno odgovaraju na zamerke prostoj prirodnoj introspekciji. Ipak neki problemi, kao što su artificijelnost ili elementarističnost, proizilaze upravo iz njenih dobrih strana. 

Sistematska eksperimentalna introspekcija


Poznata je i pod imenom vircburška (Ah, Vat, Kilpe) ili pariska metoda (Bine), a razvija se kroz nastojanje da se naučnim postupkom pristupi i višim kognitivnim procesima koji zbog svoje prirode nisu dostupni klasičnoj eksperimentalnoj introspekciji. Uobičajeno postupak se sastoji od: zadatka (šta se od ispitanika traži – npr. pronalažanje nadređenog pojma), stimulacije (ne više prosta fizička draž, već, češće, reč), psihičkog procesa (obično mišljenja), odgovora ispitanika (koji se registruje) i izveštaja subjekta o toku procesa.  


U odnosu na klasičnu introspekciju menja se sledeće: širi se pojam draži, interes je usmeren na tok procesa a ne sadržaje (elemente) i vraća se deskriptivnosti. Da bi se prenebregli nedostaci vezani za nepotpunost i neadekvatnost, koji ponovno postaju problem, uvode se postupci frakcionisanja (misleni proces se prekida u određenom trenutku, a izveštaj ograničava na ono što je bilo do tada) i delimičnog opisa (čitav proces se odvija do kraja, ali se introspektivni izveštaj ograničava na opis novih i neobičnih detalja).

Fenomenološki metod


Rađa se iz fenomenologije (Huserlove filozofije), ali je potaknut i kritikama elementarističnosti, atomističnosti i artificijelnosti klasične strukturalne psihologije i njenog metoda. Fenomenološki metod podrazumeva introspektivni opis pojava svesti onako kako su date (kao fenomeni tj. doživljaji), pri čemu se insistira na potpunoj deskripciji doživljaja koji uključuje celovitost, značenje i osmišljavanje (jer se celina i smisao tretiraju kao imanentni deo samog fenomena, tj. njegove strukture), ali ne i interpretaciju, tumačenje i elaboraciju (koje se smatraju (re)konstrukcijom doživljaja), što, sve zajedno, znači "negovanje disciplinovane naivnosti". Ova naivnost se ne postiže tako lako – potrebno je "zaboraviti" sva znanja i očekivanja koja su deo našeg svakodnevnog ponašanja. Fenomenološki opis posebno je eksploatisan u Geštalt psihologiji.

Opservacija 

Posmatranje je najstariji naučni postupak koji se svodi na prosto posmatranje ili, što je danas češći slučaj, registrovanje određenog ponašanja različitim tehničkim sredstvima (od audio i video zapisa, do EEG ili MR). Izuzev u retkim slučajevima, kada je interes istraživača usmeren na prostu deskripciju određenog ponašanja, posmatranje se koristi kao postupak opisa ponašanja, ali i uslova u kojima se javlja, a sa ciljem generisanja hipoteza o razlozima ponašanja. Da bi zadovoljilo kriterijume naučnosti posmatranje mora da poseduje sledeće karakteristike: definisan cilj (šta se posmatra – operacionalno definisano), plan (program posmatranja), sistematičnost (registrovanje svih relevantnih karakteristika), kontrolu (opis, analiza ili struktuiranje uslova u kojima se posmatrana pojava javlja), objektivnost (registrovanje bez interpretacije).


Najveći problemi vezani za primenu opservacije svode se na reaktivnost subjekta tj. činjenicu da se samo ponašanje u većoj ili manjoj meri menja u situaciji kada je posmatrano. Ova poteškoća se prevazilazi nereaktivnim postupcima kao što je skriveno snimanje, indirektno merenje ili habituacija. Druga poteškoća se odnosi na grešku posmatrača, odnosno pojavu da očekivanje istraživača utiče na posmatranje ponašanja i povećava verovatnoću da se registruju oni oblici ponašanja koje posmatrač očekuje, a previde oni koji su neočekivani. Izbegavanje ove greške obično se svodi na tzv. slepu analizu. Slepa analiza znači da posmatrač njie informisan o očekivanjima, hipotezama, pa ni krajnjem cilju istraživanja, već je samo instruisan koje oblike ponašanja i kako treba da registruje.

Više je vrsta opservacionih studija, no suštinska je razlika da li se posmatranje vrši u prirodnim uslovima, gde se kontrola svodi na opis uslova, ili u struktuiranim uslovima, kada se uslovi aranžiraju od strane istraživača, što omogućava veći stepen kontrole. Neki oblici struktuirane opservacije, posebno ako se vrši variranje situacije u kojoj se obavlja posmatranje već kriju zametke eksperimentalnog istraživanja.

Korelaciono istraživanje


Korelaciono istraživanje je postupak utvrđivanja relacija dveju ili više varijabli u cilju identifikovanja njihove povezanosti i predikcije pojava. Uobičajeno radi se o merenju neke X varijable koja je tzv. prirodna varijabla, te se njome ne može (npr. pol ili inteligencija) ili je neetično (npr. vaspitni stilovi, stres) manipulisati i merenju neke varijable Y (oblik ponašanja koji nas interesuje), te utvrđivanju korelacije među njima. Utvrđujući povezanost varijabli dobija se podatak o tome koliko je kovariranje, tj. zajednička promena, odnosno koliko se sa promenom jedne varijable menja i vrednost druge. Na osnovu poznavanja stepena povezanosti dveju pojava moguće je vršiti predikciju pojave od interesa
.


Kod korelacionog istraživanja je važno imati na umu da povezanost dveju pojava ne znači nužno da je jedna uzrok drugoj, odnosno da povezanost dveju pojava može biti rezultat činjenice da i jedna i druga imaju isti uzrok. Na primer, povezanost stresa na poslu i hipertenzije može biti vezana za neadekvatnu ishranu i nedovoljnu fizičku aktivnost koje uzrokuju i veću podložnost stresu i povišen krvni pritisak.

Eksperiment


Eksperiment je metod istraživanja u kome se namerno, u strogo kontrolisanim uslovima proizvodi tj. izaziva neka pojava sa ciljem njenog posmatranja i merenja. U eksperimentu su uvek prisutne dve varijable: nezavisna – faktor koji eksperimentator uvodi i kojim manipuliše i čije efekte želi da utvrdi i zavisna – ponašanje, pojava ili proces od interesa čiji se uzročnici istražuju. Nezavisna varijabla mora biti operacionalno definisana i mora postojati mogućnost da se menja nezavisno od svih drugih varijabli (ovo poslednje predstavlja kontrolu eksperimenta). Da bi eksperiment bio korektno izveden neophodno je postići kontrolu svih relevantnih varijabli, što znači detektovati sve faktore koji, pored nezavisne, utiču na zavisnu varijablu i odgovarajućim postupcima onemogućiti njihovo delovanje. U nekim slučajevima to se postiže eliminacijom relevantnih variljabli ili održavanjem na konstantnom nivou (tako da ne variraju), no najčešće se kontrola postiže posebnim dizajniranjem eksperimenta, kao što su upotreba eksperimentalne i kontrolne grupe, balansiranje eksperimenta i slično. 

� Sve naučne discipline, po definiciji, koriste naučni metod što podrazumeva zadovoljenje određenih kriterijuma naučnosti (objektivnost, autokorektivnost i sl.), no, kako nisu svi predmeti jednako dostupni svim konkretnim naučnim postupcima, svaka nauka formira svoje specifične istraživačke metode.  


� Ovde se pridržava klasifikacije B. Bajića u „Opštoj psihologiji“, a koja je, nešto modifikovana, prikazana i u "Psihologiji opažanja" P. Ognjenovića.


�U tom se smislu i govori o ograničenosti introspekcije.


� Uvodi ovu metodu u psihologiju (dakle, idealan primer za opis karakteristika ovog postupaka je metoda granica u merenju osetljivosti)


� Ukoliko je utvrđeno da postoji negativna korelacija (npr. -0.56) između anksioznosti i školskog uspeha, moguće je predvideti da će anksioznije osobe, u proseku,  biti manje uspešne u školovanju. 





